Аҟәа Аԥсны асахьаҭыхыҩцәа рцәыргақәҵатә Зал аҿы аус ауеит "Асахьаҭыхыҩ. Аамҭа. Агәалашәара" ҳәа хьӡыс измоу ацәыргақәҵа. Уи азкуп 1992-1993 шықәсқәа раантәи Аџьынџьтәылатә еибашьраҿы Аиааира амши 1941-1945 шықәсқәа раантәи Аџьынџьтәылатә еибашьра Ду аҿы Аиааира амши.
"Иҳаӡбеит иахьа зыԥсы ҭаны иҳамоу асахьаҭыхыҩцәеи, асахьатә галереиаҿы зусумҭақәа ҵәаху асахьаҭыхыҩцәеи рсахьақәеи ицәырган ауаа идҳарбарц. Хыԥхьаӡарала 15-ҩык инархыҳәҳәо русумҭақәа ҳамоуп. Сергеи Габелиа, Хәыта Аҩӡба, Тариел Амԥар уҳәа русумҭақәа ԥыхьаӡа зны иааҳхәахьаз. Ус еиԥш иҟоуп Сергеи Ҵәыџь иусумҭа, "1942" ҳәа хьӡыс измоу, иара ҵакылагьы ԥшшәылагьы даара ишьахәуп, абас ирацәоуп ари атематика иадҳәалоу аусумҭақәа. Иҳамоуп 50 шықәса инарҭысхьоу аусумҭақәагьы. Иаҳҳәап, Тариел Амԥар иусумҭа, Сергеи Габелиа уҳәа. Еиҭа аԥхьаҟа атәы ҳҳәозар, усҟан аусумҭақәа раахәаразы агалереиа аганахьала аусура иаҳа иԥсыҽны имҩаԥысуан, убри аҟнытә еиҳарак 60-тәи ашықәсқәа аԥсуа асахьаҭыхыҩцәа бзианы ианааиҵагылаз аамҭазы иаахәаз ауп иӡыргахо ацәыргақәҵаҿы", - ҳәа еиҭеиҳәеит Сақаниа.
Ацәыргақәҵа "Асахьаҭыхыҩ. Аамҭа. Агәалашәара" мҩаԥысуеит Акультура аминистрра адгыларала. Аиҿкааҩцәа: Асахьаҭыхыҩцәа реидгыла, Аҳәынҭқарратә милаҭтә галереиа.